Cea mai îndrăgită comedie pentru toată familia ar putea avea parte de un remake românesc! Surse din Guvern spun că au început filmările la Hehe Alone, iar vedeta peliculei va fi nimeni alta decât Viorica Dăncilă.

„Povestea e clasică! Toată lumea pleacă de la guvernare, mai puţin Viorica Dăncilă, care se îşi face de cap în Palatul Victoria, umple biroul de jucării, comandă pizza pe banii statului…”, spune Decebal Popescu, scenarist.

„La un moment dat apar bandiţii Cioloş şi Barna, jucaţi de Joe Pesci şi Florin Piersic junior. Cei doi încearcă să pătrundă în Guvern, dar alunecă pe maşinuţe, se curentează de clanţă, le pică un sac cu ciment în cap… O nebunie”, adaugă Cristian Mungiu, regizorul filmului.

Finalul nu e încă foarte clar, dar există voci care spun că, până la urmă, familia ştrengăriţei reuşeşte să se întoarcă la Palat, cel mai probabil în duba de muzicanţi a lui Şică Orban. Dragostea învinge!

